KIRJALLINEN KYSYMYS E-3014/00 esittäjä(t): Christos Zacharakis (PPE-DE) ja Antonios Trakatellis (PPE-DE) komissiolle. Uskonnonvapauden rikkominen Turkissa: kielto käynnistää uudelleen Halkin teologisen oppilaitoksen toiminta.



Virallinen lehti nro 136 E , 08/05/2001 s. 0158 - 0158



KIRJALLINEN KYSYMYS E-3014/00 esittäjä(t): Christos Zacharakis (PPE-DE) ja Antonios Trakatellis (PPE-DE) komissiolle (26. syyskuuta 2000) Aihe: Uskonnonvapauden rikkominen Turkissa: kielto käynnistää uudelleen Halkin teologisen oppilaitoksen toiminta Komission jäsen Verheugen lähetti 26. heinäkuuta 2000 PPE-DE-ryhmän puheenjohtaja Pötteringille kirjeen, joka käsitteli uskonnonvapautta Turkissa. Kirjeestä ilmenee, että Turkin viranomaiset kieltäytyvät käynnistämästä uudelleen Halkin teologisen oppilaitoksen toimintaa, mikä on selkeästi Lausannen sopimuksen vastaista. Turkkia vaaditaan myös noudattamaan Lausannen sopimuksesta aiheutuvia kreikkalais- ja armenialaisyhteisöjen oikeuksia koskevia velvollisuuksia. Kun otetaan huomioon edellä mainitut seikat, kysyn komissiolta seuraavaa: 1. Eikö Kööpenhaminan kriteereihin sisälly selkeä edellytys uskonnonvapauden kunnioittamisesta ja uskonnonharjoittamisen suojelemisesta? 2. Aikooko komissio vaatia Turkin viranomaisilta Halkin teologisen oppilaitoksen toiminnan uudelleenkäynnistämistä? Jos viranomaiset kieltäytyvät tästä, mihin toimiin komissio aikoo ryhtyä? 3. Miten komissio voi rohkaista ja tukea Turkin liittymistä valmistelevaa strategiaa ja kumppanuussopimusta Turkin kanssa, vaikka maan viranomaiset kieltäytyvät kunnioittamasta ihmisoikeuksia ja uskonnonvapautta? 4. Voiko komissio myöntää määrärahoja Turkille Euroopan yhteisön ja Turkin tulliliiton syventämiseksi tarkoitettujen toimien täytäntöönpanosta annetun asetuksen 764/2000(1) perusteella ja käsiteltävänä olevan Turkin taloudellisen ja yhteiskunnallisen kehityksen edistämiseksi toteutettavia toimia koskevan asetuksen perusteella niin kauan kuin Turkki ei noudata Euroopan unionista tehdyn sopimuksen 6 artiklaa ja muita kansainvälisiä sopimuksia eikä kunnioita ihmisoikeuksia ja perusvapauksia? (1) EYVL L 94, 14.4.2000, s. 6. Günter Verheugenin komission puolesta antama vastaus (10. marraskuuta 2000) Uskonnonvapauden noudattaminen sisältyy Kööpenhaminan poliittisiin kriteereihin, jotka jokaisen jäsenyyttä hakeneen maan on täytettävä ennen kuin jäsenyysneuvottelut kyseisen maan kanssa voidaan aloittaa. Kuten komission säännöllisten raporttiensa yhteydessä tekemästä analyysistä (1998 ja 1999) ilmenee, Turkki ei vielä täytä näitä poliittisia kriteereitä. Komission analyysi on paljastanut erilaisia uskonnonvapauden harjoittamiselle Turkissa asetettuja rajoituksia, jotka on poistettava jäsenyyden tieltä. Kysymys Halkin teologisen oppilaitoksen uudelleen avaamisesta liittyy tähän yhteyteen, vaikka sitä ei olekaan nimenomaisesti mainittu komission analyysissä. Helsingin Eurooppa-neuvostossa tehdyllä päätöksellä käyttöön otetun liittymistä edeltävän strategian osana komissio pyrkii kannustamaan Turkkia toteuttamaan tarvittavat poliittiset uudistukset. Liittymiskumppanuus, joka on tämän strategian ydin, sisältää lyhyen ja keskipitkän aikavälin tavoitteet, joihin Turkin on päästävä täyttääkseen Kööpenhaminan kriteerit. Yleisesti ottaen voidaan sanoa, että siitä lähtien kun Turkin asema hakijamaana vahvistettiin, yhteisön taloudellinen apu tälle maalle on suuntautunut jäsenyyden valmisteluun.